## Uputa za jedinstvenu primjenu Odluke o načinu izračunavanja kapitala banke

### NN 36/1999 (15.4.1999.), Uputa za jedinstvenu primjenu Odluke o načinu izračunavanja kapitala banke

# HRVATSKA NARODNA BANKA

Na temelju čl. 75. Zakona o
Hrvatskoj narodnoj banci (»Narodne novine« 35/95 -
pročišćeni tekst) i točke IX. Odluke
o načinu izračunavanja kapitala banke (»Narodne
novine« 32/99) donosim

## **UPUTU**

### **ZA JEDINSTVENU PRIMJENU ODLUKE O NAČINU IZRAČUNAVANJA KAPITALA BANKE**

OPĆE ODREDBE

Ovom Uputom propisuje se način
jedinstvene primjene Odluke o načinu izračunavanja
kapitala banke (»Narodne novine« 32/99 - u daljnjem
tekstu Odluka).

Izvješće u smislu ove Odluke
dostavlja se na obrascu Jamstveni kapital (obrazac JAK) koji se
daje u prilogu ove Upute i njezin je sastavni dio. Banke dostavljaju
obrazac na papiru i na magnetskom mediju. Obrazac na magnetskom
mediju dostavlja se sukladno Uputi za dostavljanje izvješća
za nadzor banaka na magnetskom mediju.

Banke su dužne Hrvatskoj narodnoj
banci (u daljnjem tekstu HNB) dostavljati izračun jamstvenog
kapitala na nekonsolidiranoj i konsolidiranoj osnovi na propisanom
obrascu u rokovima utvrđenim u točki IX. Odluke.

U zaglavlje obrasca pod "naziv
banke" u nekonsolidiranom izvještaju - navesti puno
ili skraćeno ime banke, a u konsolidiranom izvještaju
navesti naziv grupe. Pod "MBR banke" u nekonsolidiranom
izvještaju navesti jedinstveni matični broj banke
koji određuje Državni zavod za statistiku, a u konsolidiranom
izvještaju navesti matični broj banke matice. Pod
"oznaka izvješća" navesti "NP"
za nekonsolidirano privremeno izvješće, "NR"
za nekonsolidirano revidirano izvješće te "KR"
za konsolidirano revidirano izvješće. Pod "datum"
navesti posljednji dan izvještajnog tromjesečja.

Utvrđena visina jamstvenog kapitala
za određeno vremensko razdoblje služi za izračun
svih omjera i koeficijenata koji se utvrđuju za to izvještajno
razdoblje.

Obrazac prikazuje izračun temeljnog
(temeljni kapital je u smislu ove Odluke definiran sukladno čl.
31. Zakona o bankama i razlikuje se od definicije temeljnog kapitala
utvrđene u Zakonu o trgovačkim društvima), dopunskog
(samo onaj dio dopunskog koji je podoban za uključivanje
u izračun jamstvenog kapitala) i jamstvenog kapitala. Podijeljen
je u tri dijela. Prvi dio prikazuje temeljni kapital, odnosno
stavke koje se uključuju u temeljni kapital i odbitne stavke
od temeljnog kapitala. Drugi dio prikazuje dopunski kapital,
odnosno stavke koje se uključuju u dopunski kapital i odbitne
stavke od dopunskog kapitala. Treći dio prikazuje odbitke
od bruto jamstvenog kapitala.

UPUTE ZA POJEDINE STAVKE

*I/A Temeljni kapital*

*1. Uplaćene obične
dionice* - Navesti nominalnu
vrijednost uplaćenih običnih dionica, uključujući
i eventualni višak (kapitalna dobit) ostvaren prilikom emisije
običnih dionica (višak rezultira iz razlike između
ostvarene prodajne cijene i nominalne vrijednosti obične
dionice).

Uplaćeni poslovni udjeli iskazuju
se u skladu s točkom XIII. Odluke i Uputom za primjenu
kontnog plana za banke.

Navesti salda sljedećih konta:
9000, 9010, 9020, 9030, 9040, 9050, 9060, 9062, 90710, 9090.

*2. Uplaćene povlaštene
dionice* - Navesti nominalnu
vrijednost uplaćenih povlaštenih dionica, uključujući
i eventualni višak (kapitalna dobit) ostvaren prilikom emisije
povlaštenih dionica (višak rezultira iz razlike između
ostvarene prodajne cijene i nominalne vrijednosti povlaštene
dionice).

Navesti salda sljedećih konta:
9001, 9011, 9021, 9031, 9041, 9051, 9061, 9063, 90711, 9091.

*3. Rezerve formirane na teret dobiti
nakon oporezivanja* - Uključiti
sve rezerve banke koje su formirane na teret dobiti nakon oporezivanja.
Te rezerve su:

a) Zakonske rezerve - regulirane Zakonom
o trgovačkim društvima (članak 222.), te Zakonom
o bankama (članak 50.). Navesti stanje konta 930.

b) Statutarne rezerve - rezerve koje
utvrđuje sama banka svojim statutom. Navesti stanje konta
931.

c) Ostale rezerve - regulirane Zakonom
o trgovačkim društvima (članak 220). Navesti
stanje konta 935.

*4. Zadržana dobit*
- Navesti zbroj stavki "zadržana dobit prethodnih godina"
i "dobit tekuće godine".

d) Zadržana dobit prethodnih
godina - Navesti zadržanu dobit prethodnih godina. Iskazana
dobit mora biti potvrđena od glavne skupštine banke i
prikazana u bilanci stanja te ne smije uključivati rezerviranja
za buduće obveze.

Navesti stanja konta 950.

e) Dobit tekuće godine - Kod
izračuna kapitala tijekom godine (tromjesečno),
dobit tekuće godine može se priznati kao dio temeljnog
kapitala sukladno članku 32. stavka 1. Zakona o bankama,
ako je glavna skupština banke odlučila da će
se ova dobit rasporediti u rezerve, zadržanu dobit ili u
dionički kapital najmanje u tom iznosu.

Navesti stanja konta 952.

*5. Kapitalna dobit (gubitak)*
- Navesti dobit (gubitak) od trgovanja vlastitim dionicama. Banka
može prodati svoje dionice po cijeni većoj (manjoj)
od troška ulaganja, a razlika između prodajne vrijednosti
i troška ulaganja evidentira se kao kapitalna dobit (gubitak).
Kapitalni gubitak navodi se s negativnim predznakom.

Navesti stanja konta 9070.

*6. Rezerve formirane za otkup vlastitih
dionica* - Navesti rezerve
formirane za otkup vlastitih dionica prema članku 233.
Zakona o trgovačkim društvima.

Navesti stanje konta 932.

*7. Bruto temeljni kapital* -
Navesti zbroj stavki od 101 do 106.

*I/B Odbici*

*8. Gubici proteklih godina*
- Navesti s negativnim predznakom iznos gubitaka iz prethodnih
godina. Navesti stanje konta 951.

*9. Gubitak tekuće godine*
- Navesti s negativnim predznakom iznos gubitka izračunatog
na osnovi privremenih izvještaja sastavljenih u toku godine.
Navesti stanje konta 953.

*10. Nematerijalna imovina* - Nematerijalnu
imovinu općenito čine svi oblici imovine koji nemaju
fizički oblik i karakterizira je neizvjesnost u pogledu
budućih koristi. Nematerijalna imovina, u smislu ove Odluke,
uključuje goodwill, licence, patente i zaštitine znakove.

Programska podrška (eng. software)
ili programska podrška u razvoju za potrebe izračuna
jamstvenog kapitala ne uključuje se u nematerijalnu imovinu.

Navesti stanja konta 011 i dio 013.

*11. Otkupljene vlastite obične
i povlaštene dionice*
- Navesti vlastite dionice (obične i povlaštene) koje
je banka otkupila.

Navesti stanja slijedećih konta
9060 i 9061.

*12. Potraživanja i potencijalne
obveze osigurane vlastitim običnim i povlaštenim dionicama
banke* - Kad vlastite dionice
predstavljaju instrument osiguranja za potraživanja i potencijalne
obveze, kao odbitna stavka navodi se njihova nominalna vrijednost,
ali najviše do visine iznosa potraživanja i potencijalnih
obveza. Na primjer, banka je odobrila kredit u iznosu 100.000
HRK koji je osigurala zalogom vlastitih dionica nominalne vrijednosti
150.000 HRK. U ovom slučaju banka kao odbitnu stavku od
temeljnog kapitala navodi iznos 100.000 HRK.

*13. Kredit kojim su kupljene dionice
banke* - Navesti neotplaćeni
iznos kredita iz kojeg je dioničar prilikom emisije dionica
kupio dionice banke.

*14. Ukupni odbici od temeljnog
kapitala* - Navesti zbroj
stavki od 108 do 113.

**I. Temeljni kapital**
- Bruto temeljni kapital umanjiti za odbitne stavke od temeljnog
kapitala tj. iznos naveden u stavki 107 umanjiti za iznos stavke
114.

*II/A Dopunski kapital*

*15. Posebne rezerve za neidentificirane
gubitke* - Banke su dužne
formirati posebne rezerve za neidentificirane gubitke u visini
od najmanje jedan posto iznosa svih potraživanja klasificiranih
u skupinu A, osim za potraživanja od HNB, Republike Hrvatske
i vladinih agencija za koje je osigurano plaćanje u proračunu
Republike Hrvatske.

Navesti stanje konta 929.

*16. Hibridni instrumenti*
- Hibridni instrumenti imaju određene značajke obveza
i određene značajke kapitala. Ovi instrumenti, neovisno
o njihovu obliku odnosno nazivu, moraju ispunjavati uvjete propisane
točkom V. Odluke.

Ovi instrumenti se uključuju
u dopunski kapital kod izračuna jamstvenog kapitala u 100
postotnom iznosu kada je preostali rok dospijeća preko jedne
godine, a u posljednjoj godini prije njihovog dospijeća
ne uključuju se u izračun jamstvenog kapitala i
ne iskazuju u obrascu JAK.

Ukoliko je banka izdala vrijednosne
papire kao hibridne instrumente te je njihovom prodajom ostvarila
premiju, ona se može uključiti u izračun dopunskog
kapitala jedino pod uvjetom da dospijeva (priznaje se u prihode)
danom dospijeća izdanog vrijednosnog papira.

Ukoliko je banka prodala ove vrijednosne
papire uz diskont u izračun dopunskog kapitala priznaje
se diskontirani iznos (nominalna vrijednost umanjena za ukupan
iznos diskonta).

Navesti stanja konta 9200, 9210, 9220,
a stanja konta 9203, 9204, 9213, 9214, 9223, 9224 ako su zadovoljeni
uvjeti iz ove podtočke koji se odnose na uključivanje
preimije i diskonta u izračun dopunskog kapitala.

*17. Podređeni instrumenti*
- Podređeni instrumenti koji se uključuju u izračun
jamstvenog kapitala banke, neovisno o njihovu obliku odnosno nazivu,
moraju ispuniti uvjete iz točke VI. Odluke.

Sukladno točki VII. Odluke
ovi instrumenti uključuju se u izračun jamstvenog
kapitala:

a) u 100 postotnom iznosu kada je
preostali rok dospijeća preko pet godina;

b) u 80 postotnom iznosu kada je preostali
rok dospijeća preko četiri do pet godina;

c) u 60 postotnom iznosu kada je preostali
rok dospijeća preko tri do četiri godine;

d) u 40 postotnom iznosu kada je preostali
rok dospijeća preko dvije do tri godine;

e) u 20 postotnom iznosu kada je preostali
rok dospijeća preko jedne do dvije godine;

Izdani podređeni instrumenti s
preostalim rokom dospijeća manjim od jedne godine ne uključuju
se u dopunski kapital.

Ukoliko je banka izdala vrijednosne
papire kao podređene instrumente, premija i diskont po takvim
vrijednosnim papirima uključuju se u izračun dopunskog
kapitala sukladno točki II/A pod 16. ove Upute.

Navesti stanja konta 9230, 9240, 9250,
a stanja konta 9233, 9234, 9243, 9244, 9253, 9254 ako su zadovoljeni
uvjeti iz točke II/A pod 16. koji se odnose na uključivanje
premije i diskonta u izračun dopunskog kapitala.

*18. Bruto dopunski kapital*
- Navesti zbroj stavki od 116 do 118.

*II/B. Odbici*

*19. Posebne rezerve za neidentificirane
gubitke koje se ne uključuju u dopunski kapital*
- Navesti iznos posebnih rezervi za neidentificirane gubitke koji
prelazi 1,50 posto ponderirane aktive. Ovaj iznos se utvrđuje
sljedećom formulom (ponderirana aktiva, stavka 903 obrasca
AK x 1,50)/100. Ako je dobiveni iznos veći od iznosa stavke
116 obrasca JAK, razlika se navodi u stavki 120 ovog obrasca.

*20. Podređeni instrumenti koji
se ne uključuju u dopunski kapital* -
Navesti iznos podređenih instrumenata sukladno točkama
VI. i VII. Odluke koji prelazi 50 posto temeljnog kapitala banke.

*21. Potraživanja i potencijalne
obveze osigurane hibridnim i podređenim instrumentima banke*
- Navesti iznos založenih podređenih i hibridnih instrumenata,
koje je banka primila kao osiguranje za potraživanja i potencijalne
obveze prema komitentima, ali najviše u iznosu tih potraživanja
i potencijalnih obveza.

*22. Ukupni odbici od dopunskog
kapitala* - Navesti zbroj
stavki od 120 do 122.

*II/C Ukupni dopunski kapital*

- Navesti bruto dopunski kapital umanjen
za odbitne stavke od dopunskog kapitala, tj stavka 119 minus stavka
123.

**II . Dopunski kapital koji se uključuje
u jamstveni kapital -** Maksimalni
iznos dopunskog kapitala koji se uključuje u jamstveni
kapital jednak je iznosu temeljnog kapitala.

*III/A Bruto jamstveni kapital*

- Navesti zbroj temeljnog kapitala
i dopunskog kapitala koji se uključuje u jamstveni kapital,
tj zbroj stavki 115 i 125.

*III/B Odbici od bruto jamstvenog kapitala*

- Navesti u odgovarajućoj stavki
sljedeća potraživanja i potencijalne obveze u neto
iznosu (nakon umanjenja za posebne rezerve za identificirane gubitke
po tim stavkama):

23. izravna i neizravna ulaganja banke
i pravnih osoba nad kojima banka ima izravno ili neizravno potpuno
ili većinsko vlasništvo u dionice i druge financijske
instrumente koji se uključuju u jamstveni kapital druge
banke bez obzira na njen domicil;

Ulaganja koja banka ne drži izravno
već neizravno preko treće osobe, isključuju
se od bruto jamstvenog kapitala u postotku kojim banka sudjeluje
u vlasništvu trg. društva koje izravno drži ulaganje
u drugoj banci.

Ulaganja u stambene štedionice
osnovane sukladno Zakonu o stambenoj štednji i državnom
poticanju stambene štednje (»Narodne novine« 109/97)
ne predstavljaju odbitnu stavku od bruto jamstvenog kapitala.

U konsolidiranom financijskom izvještaju
ova stavka modificira se na način da ju čine samo
ulaganja grupe u dionice i druge financijske instrumente koji
se uključuju u jamstveni kapital druge banke.

24. potraživanja od pravnih osoba
i potencijalne obveze prema pravnim osobama nad kojima banka ima
izravno ili neizravno potpuno ili većinsko vlasništvo,
ako su ta potraživanja ili te potencijalne obveze uspostavljene
uz uvjete koji su povoljniji od uobičajenih uvjeta banke,
ili povoljniji od uvjeta na financijskim tržištima za
usporedive poslove, ili ako uvjeti ne odgovaraju načelima
sigurnog i stabilnog bankovnog poslovanja;

25. potraživanja od pravnih osoba
i potencijalne obveze prema pravnim osobama nad kojima izravno
ili neizravno potpuno ili većinsko vlasništvo imaju
osobe iz članka 46. stavka 1., 2., 3. i 4. Zakona o bankama,
ako su ta potraživanja ili te potencijalne obveze uspostavljene
uz uvjete koji su povoljniji od uobičajenih uvjeta banke
ili povoljniji od uvjeta na financijskim tržištima za
usporedive poslove ili ako uvjeti ne odgovaraju načelima
sigurnog i stabilnog bankovnog poslovanja;

26. potraživanja od i potencijalne
obveze prema osobama iz članka 46. stavka 1., 2., 3. i
4. Zakona o bankama, neovisno o tome jesu li im odobrene kao trgovcima
pojedincima ili fizičkim osobama, ako su ta potraživanja
ili te potencijalne obveze uspostavljene uz uvjete koji su povoljniji
od uobičajenih uvjeta banke ili povoljniji od uvjeta na
financijskim tržištima za usporedive poslove, ili ako
uvjeti ne odgovaraju načelima sigurnog i stabilnog bankovnog
poslovanja;

27. potraživanja i potencijalne
obveze osigurane dionicama drugih banaka koje ne kotiraju na službenim
burzama.

Stavke koje predstavljaju unutargrupne
transakcije ne odbijaju se od bruto jamstvenog kapitala u konsolidiranom
financijskom izvještaju.

Plasmani koje je banka odobrila iz
sredstava međunarodnih financijskih institucija, kao i krediti
u okviru Londonskog i Pariškog kluba ne predstavljaju odbitne
stavke od bruto jamstvenog kapitala.

28. Ukupni odbici od bruto jamstvenog
kapitala - Navesti zbroj stavki od 127 do 131.

**III. Jamstveni kapital**
- Navesti bruto jamstveni kapital umanjen za odbitne stavke od
bruto jamstvenog kapitala. Stavku 126 umanjiti za iznos stavke
132.

PRIJELAZNE I ZAVRŠNE ODREDBE

Danom početka primjene ove
Upute prestaje važiti Naputak o primjeni Odluke o utvrđivanju
pojedinih oblika kapitala banaka i štedionica (»Narodne
novine« 60/94).

Ova Uputa stupa na snagu danom objavljivanja
u »Narodnim novinama«, a primjenjuje se od 1. travnja
1999. godine.

O. br. 61-100/04-99/MŠ

Zagreb, 2. travnja 1999.

Guverner
Hrvatske Narodne banke
**dr. Marko Škreb,** v. r.

![](dodatni/372090.gif)

![](dodatni/372091.gif)

Uputa, NN 36/1999-747